Összefoglalás a 10. tanulmányról
Álarc mögül

„Ne dicsekedjél a király előtt, és a nagyok helyére ne állj.” (Péld. 25,6) 
Az emberiségnek a legveszedelmesebb csapdákat a világosság angyala képében megjelenő Sátán állítja. Az ember is tud hasonlóan veszedelmes és megtévesztő lenni, amikor elbizakodottságában olyat állít, vagy olyan képet fest magáról, ami nem felel meg a valóságnak, és ezzel önmagát is becsapja. Ebbéli tevékenységében ilyen eszközök lehetnek a hazug, hízelgő, félrevezető szép szavak, festékék, ruházat, a megtévesztő viselkedésmód, amelyek mély emberi titkokat fednek el. Istennek is van titka, abba azonban angyalok vágyakoztak betekinteni. Ebből a csodálatos titokból mi is egyre többet megismerhetünk, ha szorgalmasan kutatjuk. Egy uralkodónak pedig mindenképpen dicsőségére válik Isten titkát kutatni, törvényét, parancsolatait és rendeléseit megtartani, hiszen egy ország élén áll, és személye példa értékű.

Helyes, ha óvakodunk a magunk és az e világ bölcsességétől. Helyette inkább Isten titkon való bölcsességét szóljuk, azt az elrejtettet, amelyet öröktől fogva elrendelt a mi dicsőségünkre. Óvakodjunk továbbá a restségtől, a lustaságtól, az önhittségtől, nehogy félreértelmezzük saját szerepünket, amikor alkalmat adhatnánk másoknak az igazság megismerésében. Ez egy missziós felelősség az Úr előtt. A barátként viselkedő ellenség is álarcot visel, és megesik, hogy egy ellenségesnek vélt testvér mégis csak igaz barát. A nyílt feddés azt jelenti számunkra, hogy szeretetünk nem csak illúzió, hanem az igazság és a bizalom alapjára épült. Amikor a barátok nyíltan – álarc nélkül -, építő szándékkal kimondják véleményüket, erősödik barátságuk, őszinteségük egymás iránt, és így még inkább helyt tudnak majd állni a jövőbeli küzdelmekben. Ha hajlandóak vagyunk eltérő véleményeket is megfontolni, akkor ismeretben is, jellemben is fejlődhetünk.

A Példabeszédek könyve a 26-dik fejezetben ismét rátér a szavak erejére, mint azt már annyiszor tette. Most rávilágít a rágalmazás és veszekedés okozta bajokra, a gonosz szívet takaró sima ajkak hízelkedésének veszélyére. Azt tanácsolja féltő szeretettel, hogy legyünk körültekintőek, ne adjunk hitelt minden kellemesen hangzó szónak. Vegyük figyelembe, hogy a megtévesztésnek minden formája Sátántól ered. Mi magunk is csak úgy leszünk képesek igazat szólni, ha ismerjük az igazságot, és gondolataink folyamatosan Isten irányítása alatt maradnak, aki maga az igazság. Senki se gondolja közülünk, hogy vég nélkül fenn lehet tartani a látszat és a valóság kettősségét, mert egyszer minden álarc lehullik. Segítsen bennünket a Jó Isten ahhoz, hogy ha esetleg van az életünkben valamiféle álarcos kettősség, tudjunk attól még időben megszabadulni, hisz nincs olyan rejtett dolog, ami napfényre ne jönne, és olyan titok, ami ki ne tudódnék.

Ámen!

